武丘法纲法师诔
僧慧琳 (NanBei)
厥族氏殷，实汤之裔。荣声中微，源流昭晰。少遭闵凶，宗无缌繐。慈姑经营，托是养卫。爰逮三五，聪韵特挺。双奇比秀，偶罗齐颖。志陋中区，思擢神境。脱落生近，耽慕缘永。既遵元辙，洞晓名迹。仁义之外，通非所惜。室欲靡遂，坐以会适。弗依朱扇，考止严壁。来不濡足，去不绝翮。颉颃升萃，进退损益。予恶浮波，尔能即心。俱翔道泽，同集德林。齐拂和风，共聆元音。自宫徂国，在目在襟。往化绵邈，遗思沉吟。亦既离逖，天道明晰。尔出旧山，予反遐裔。庶乘和运，同荫共憩。寒灰弗烟，落叶离缀。暌愿莫从，子遂下世。人之云亡，风怀掩翳。呜呼哀哉，元冬凄冽。江浒萧条，寒风飏幕。飞霰入艘，命有近止。归途尚遥，悯悯即尽。寂寂哀号，孤旅如薄，均化无褒。呜呼哀哉，怀游居之虎邱，悼冥灭之庐岭。惟采录于中京，念提携于番境。情飘飘于双恋，思缠绵于两省。何绸缪兮无极，心所存兮腷臆，阅严冬兮已谢，藉隆暑兮既息。四运纷其邅回，情期窅以长匿。苟来缘之匪亡，卷生年以增恻。呜呼哀哉。